Broj: 711-I-1262-P-148-19/20-12-11

Zagreb, 29. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Gorana Marića, zastupnika u Hrvatskom saboru,** na 87. sjednici, održanoj 29. svibnja 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Gorana Marića, zastupnika u Hrvatskom saboru, zbog moguće povrede članka 5. stavka 1. ZSSI-a, koja proizlazi iz okolnosti da je kao ministar državne imovine, u Javnom pozivu za podnošenje ponuda za kupnju nekretnina u vlasništvu Republike Hrvatske 6/18, donio Odluku o izboru najpovoljnijeg ponuditelja i prodaji vile u Zagrebu, Grškovićeva 13, Klasa: 940-06/18-07/808, Urbroj: 536-03-02-02/06-18-46, od 19.09.2018.g. te potpisao Ugovor o kupoprodaji broj: 573/03-2018 Klasa: 943-01/16-01/75, Urbroj: 536-03-01-02-18-12, s trgovačkim društvom SJAJNA SVJETLOST j.d.o.o., u kojem je poslove direktora obavljao Zvonko Šarić, osoba koja se s dužnosnikom može smatrati osobno povezanom, čime bi doveo u pitanje vlastitu vjerodostojnost i povjerenje građana u nepristranost u obnašanju njegove dužnosti.**
2. **Postupak za odlučivanje o sukobu interesa protiv dužnosnika Gorana Marića, zastupnika u Hrvatskom saboru, u vezi okolnosti kupovine nekretnine-stana u Zvonimirovoj ulici u Zagrebu od Franjevačkog provincijata, neće se pokrenuti, s obzirom da povodom navedenog nisu utvrđene okolnosti koje bi upućivale na moguću povredu odredbi ZSSI-a.**
3. **Poziva se dužnosnik Goran Marić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. ove odluke te na ostale navode odluke.**

Obrazloženje

Dana 24. travnja 2019.g. objavljen je na portalu Večernji list.hr članak naziva „Marić: Zanimljivo je da se nakon sedam godina netko bavi vrijednošću moje imovine“. U navedenom članku navodi se između ostalog kako je dužnosnik Goran Marić kuću u Živogošću i druge nekretnine kupio od Zvonka Šarića, čija je tvrtka Sjajna svjetlost d.o.o. na natječaju ministarstva državne imovine kupila vilu u Grškovićevoj ulici u Zagrebu, koju je koristio bivši Predsjednik Republike. U članku se navodi kako dužnosnik Goran Marić potvrđuje da je od Zvonka Šarića kupovao nekretnine te da su u prijateljskim odnosima.

Povjerenstvo je potom izvršilo uvid i o druge novinske članke, koji su izašli vezano uz navedene okolnosti: „Misterij ministrova ljetnikovca od 3,5 mil. kuna“, Globus, „Svi moji poslovi s ministrom Marićem“, Jutarnji list, „Marićeva imovinska kartica pod istragom“, Jutarnji list, „Progovorio čovjek koji je ministru Mariću prodao kuću u Živogošću“, Slobodna Dalmacija, „Prvi javni istup čovjeka koji je prodao kuću za odmor Goranu Mariću“, jutarnji.hr, „Milijunski stanovi, franjevac i prijatelj: otkrili smo najveću Marićevu aferu“, index.hr, „Marić o aferi sa stanovima: Otkad sam ušao u politiku ništa nisam stekao“, index.hr, „Franjevac o spornoj prodaji stana tvrtki koju je vodila supruga ministra Marića, jutarnji.hr, „Franjevac Indexu priznao deal s Marićem, Mi njemu stan, on je nama sredio obnovu“, index.hr, „Indeks ima ključni dokaz Marić je lagao o korupcijskoj aferi, ovo je njegov kraj“, index.hr.

U medijskim natpisima se navodi kako je Goran Marić nekretninu – ljetnikovac u Živogošću i druge nekretnine (apartmane u mjestu Turanj kupio od Zvonka Šarića, vlasnika trgovačkog društva H.B. Inženjering. Nadalje, trgovačko društvo Sjajna svjetlost d.o.o., u vlasništvu Viktorije Fedorove, u kojoj je Zvonko Šarić zaposlen kao direktor, je na natječaju kupila od Ministarstva državne imovine vilu u Grškovićevoj ulici u Zagrebu. U novinskim člancima se navodi kako je Goran Marić izjavio da je sa Zvonkom Šarićem u prijateljskim odnosima. U Jutarnjem listu od 5. svibnja 2019.g. u članku „Svi moji poslovi s ministrom Marićem“ citira se Zvonko Šarić: „Gorana Marića poznajem više od trideset godina, znači, poznavao sam ga davno prije njegove političke karijere.“. U navedenom člancima se navodi i kako je Franjevački provincijat provincije Presvetog Otkupljenja Split Goranu Mariću prodala stan u Zvonimirovoj ulici u Zagrebu, a dužnosnik se obvezao da će osigurati obnovu fasade i dijela samostana Majke Lurdske u Zagrebu. U člancima se citira fra Željko Tolić koji navodi kako ne zna koliko je koštala obnova samostana ni tko je točno radio obnovu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Povjerenstvo je na temelju vlastitih saznanja stečenih iz gore navedenih medijskih natpisa otvorilo predmet protiv dužnosnika Gorana Marića, tada ministra državne imovine, koji se u Povjerenstvu vodi pod brojem P-148/19.

Povjerenstvo uvodno napominje kako je u odnosu na obvezu prijavljivanja imovine dužnosnika, u predmetu koji se pred Povjerenstvom vodi pod brojem P-255/19 sukladno članku 26. ZSSI-a izvršilo redovitu provjeru podataka iz izvješća o imovinskom stanju dužnosnika Gorana Marića u pogledu imovine dužnosnika i imovine člana njegove obitelji, zaprimljenih dana 6. svibnja 2011.g., 7. svibnja 2012. g., 28. kolovoza 2013.g, 2. listopada 2014. g., 19. veljače 2016. g., 16. studenog 2016. g., 5. siječnja 2018. g., 28. veljače 2018. g. i 30. svibnja 2018.g. U navedenom predmetu, Povjerenstvo je, na 76. sjednici, održanoj dana 31. siječnja 2020.g., donijelo Odluku o pokretanju postupka protiv dužnosnika Gorana Marića zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika podnesenom 17. travnja 2018.g. povodom promjene i stanja imovine kako proizlazi iz podataka pribavljenih od nadležnih tijela u postupku redovite provjere, i to u odnosu na podatke o vozilima.

Uvidom u Registar dužnosnika, koji ustrojava i vodi Povjerenstvo, utvrđeno je da je Goran Marić od 24. svibnja 2013.g. do 28. prosinca 2015.g. obnašao dužnost zastupnika u Hrvatskom saboru u 7. sazivu, od 28. prosinca 2015.g. do 14. listopada 2016.g. obnašao je dužnost zastupnika u Hrvatskom saboru u 8. sazivu, od 14. listopada 2016.g. do 19. listopada 2016.g. obnašao je dužnost zastupnika u Hrvatskom saboru u 9. sazivu, od 19. listopada 2016.g. do 15. studenoga 20916.g. obnašao je dužnost ministra, od 15. studenoga 2016.g. do 16. srpnja 2019.g. obnašao je dužnost ministra državne imovine, te od 24. srpnja 2019.g. obnaša dužnost zastupnika u Hrvatskom saboru u 9. sazivu koja je prethodno bila u mirovanju. Dužnosnik je i tijekom razdoblja važenja ZSSI-a od dana 10. ožujka 2011.g. obnašao dužnost zastupnika u Hrvatskom saboru u ranijim sazivima Hrvatskog sabora.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, a podstavkom 4. ZSSI-a istog članka ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske dužnosnici u smislu odredbi ZSSI-a, stoga je i dužnosnik Goran Marić povodom obnašanja dužnosti zastupnika u Hrvatskom saboru te obnašanja dužnosti ministra državne imovine obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Zagrebu utvrđeno je da je pod MBS: 81194287 upisano trgovačko društvo SJAJNA SVJETLOST j.d.o.o., OIB: 34454682315. Kao jedini osnivač/član društva upisana je Victoria Fedorova, dok je kao osoba ovlašten za zastupanje društva od osnivanja društva 2018.g. upisan Zvonko Šarić, direktor - zastupa društvo samostalno i neograničeno.

Nadalje, uvidom u podatke sudskog registra Trgovačkog suda u Zagrebu utvrđeno je da je Zvonko Šarić od 1999.g. 100% vlasnik društva H.B. INŽENJERING d.o.o., u kojem je i direktor od 1997.g. Zvonko Šarić je i 100% vlasnik i direktor trgovačkog društva SCIENTIA d.o.o.

Uvidom u podatke zemljišnoknjižnog suda u Zadru, zk odjel Biograd na Moru, utvrđeno je da je …………….. (supruga dužnosnika) Kupoprodajnim ugovorom od 18.07.2001. od H.B. INŽENJERING d.o.o. (ugovor potpisao prokurist ……………) kupila apartman E-5 59,07 m2 mjesto Turanj k.č. ……. Dana 18. veljače 2002.g. i 23. siječnja 2009.g. sklopljeni su Aneksi koje je ispred H.B.INŽENJERING d.o.o. potpisao direktor Zvonko Šarić, Aneksom se apartman određuje u površini od 47,45 plus terasa, loggia i parkirno mjesto ukupno 80,10m2. ………………. je apartman E-5 u Turnju prodala …………………….. 28. kolovoza 2013.g.

……………… je od trgovačkog društva SCIENTIA d.o.o. Ugovorom o kupoprodaji od 31. ožujka 2014.g. kupila apartman E-1 povr. 26,38 m2 na k.č………………….. Goran Marić je Kupoprodajnim ugovorom od 18. srpnja 2001.g. od H.B. INŽENJERING d.o.o. (ugovor potpisao prokurist ……………….) kupio apartman G-25 k.č. ………………………….. Dana 18. veljače 2002. i 26. siječnja 2009.g. sklopljeni su Aneksi koje je ispred H.B.INŽENJERING d.o.o. potpisao direktor Zvonko Šarić, Aneksom se apartman određuje u površini od 36,69 plus terasa, poluloggia i parkirno mjesto ukupno 72,53 m2. Goran Marić je apartman G-255 u Turnju prodao trgovačkom društvu KOS-M.V.M. d.o.o. Kupoprodajnim ugovorom od 6. prosinca 2004. Dana 24. rujna 2009. i 24. prosinca 2014.g. potpisani su Aneksi ugovora.

Uvidom u podatke zemljišnoknjižnog suda u Makarskoj utvrđeno je da je Goran Marić Kupoprodajnim ugovorom od 21. svibnja 2012.g. od Zvonka Šarića kupio nekretninu u Živogošću u povr. od 245 m2, izgrađenu na kat čest. ……………………………….

Povjerenstvo je od Ministarstva državne imovine zatražilo očitovanje je li trgovačko društvo SJAJNA SVJETLOST j.d.o.o. kupilo nekretninu – Vilu u Grškovićevoj ulici u Zagrebu te sve pojedinosti navedenog natječajnog postupka, a posebice koja je bila uloga dužnosnika Gorana Marića, ministra državne imovine, u natječajnom postupku i je li navedeni dužnosnik poduzimao radnje i koje. Od Ministarstva je također zatraženo očitovanje je li Ministarstvo državne imovine, za vrijeme mandata ministra Gorana Marića, stupalo u poslovne odnose sa: Zvonkom Šarićem i/ili trgovačkim društvom H.B. INŽENJERING, OIB: 18942473784, i/ili trgovačkim društvom SCIENTIA d.o.o., OIB: 15759006325. Ukoliko jest, molimo da navedete pojedinosti poslovnih odnosa i da se očitujete koja je bila uloga dužnosnika Gorana Marića u istima,

Iz očitovanja Ministarstva državne imovine, KLASA: 943-01/16-01/75 od 5. lipnja 2019.g., utvrđeno je da je Republika Hrvatska bila vlasnik nekretnine označene kao zkč.br. ………, Porodična stambena zgrada popisni broj 10554, u Ulici ……………………, dvorište i vrt, ukupne površine 650 m2, upisane u zk.ul.br. ……., k.o. Grad Zagreb, Zemljišnoknjižni odjel Zagreb Općinskog građanskog suda u Zagrebu, a nekretninu je koristio Ured bivšeg predsjednika Stjepana Mesića. Dana 4. siječnja 2017. godine Ured bivšeg predsjednika Stjepana Mesića predao je predmetnu nekretninu Ministarstvu državne imovine. U očitovanju se navodi kako je člankom 51. Zakona o upravljanju i raspolaganju imovinom u vlasništvu Republike Hrvatske, („Narodne novine“ br; 94/13; 18/16 i 89/17.) bio je propisan postupak raspolaganja nekretninama u postupku javnog natječaja, a sada je navedena materija uređena člankom, 40. Zakona o upravljanju državnom imovinom („Narodne novine“, br. 52/18). U svrhu raspolaganja predmetnom nekretninom radi prodaje iste putem javnog natječaja, Ministarstvo državne imovine je zatražilo od ovlaštenog sudskog vještaka, izabranog u postupku javne nabave, da izradi procjembeni elaborat kojim bi se utvrdila tržišna vrijednosti predmetne nekretnine. Prema elaboratu društva Vještak-d.o.o. procjena tržišne vrijednost predmetne nekretnine iznosila je 6.210.000,00 kuna.

Člankom 54. stavkom 2. Zakona o upravljanju i raspolaganju imovinom u vlasništvu Republike Hrvatske, propisano je kako odluku o raspolaganju nekretninom ili skupom nekretnina koje čine cjelinu, čija je tržišna vrijednost veća od 1.000.000,00 do uključujući 100.000.000,00 kuna na prijedlog Ministarstva državne imovine donosi Povjerenstvo za raspolaganje nekretninama u vlasništvu RH. Obzirom na navedeno Ministarstvo državne imovine je prijedlogom od 11. listopada 2017.g. zatražilo od Povjerenstva za raspolaganje nekretninama u vlasništvu Republike Hrvatske donošenje Odluke o prodaji predmetne nekretnine na javnom natječaju, u postupku javnog prikupljanja ponuda. Navedeni prijedlog Odluke upućen Povjerenstvu, ministar nadležan za poslove državne imovine, donio je na prijedlog višeg savjetnika-specijalista iz Službe za poslovne prostore, koji je, sukladno točki I. stavku 2. Odluke o ovlaštenju za potpisivanje akata i o povjeravanju i čuvanju pečata i štambilja u Ministarstvu državne imovine od 5. prosinca 2016. godine supotpisao nadležni načelnik Sektora za stanove, poslovne prostore i zemljišta, pomoćnica ministra i državni tajnik iz Uprave za nekretnine.

Člankom 54. stavkom 3. Zakona o upravljanju i raspolaganju imovinom u vlasništvu Republike Hrvatske određeno je kako Povjerenstvo za raspolaganje nekretninama u vlasništvu Republike Hrvatske čine potpredsjednik Vlade Republike Hrvatske kojeg odredi Vlada Republike Hrvatske, ministar pravosuđa, ministar financija, ministar graditeljstva i prostornoga uređenja, ministar poljoprivrede, ministar turizma i ministar obrane. Ministar nadležan za poslove državne imovine nije bio član navedenog Povjerenstva za raspolaganje nekretninama u vlasništvu Republike Hrvatske.

Povjerenstvo za raspolaganje nekretninama u vlasništvu Republike Hrvatske donijelo je dana 20. listopada 2017.g. Odluku o prodaji nekretnine u Zagrebu, Ulica Nike Grškovića br. 13 kojom je odlučeno kako će se predmetna nekretnina prodati u postupku javnog prikupljanja ponuda, o čemu će se objaviti oglas u jednom od visokotiražnih dnevnih listova, u lokalnom listu, na mrežnim stranicama Ministarstva, državne imovine i na mrežnim stranicama Hrvatske gospodarske komore i to po početnoj cijeni u iznosu od 6.210.000,00 kn, uvećanoj za iznos od 1.627,50 kuna na ime troškova procjene tržišne vrijednosti predmetne nekretnine.

Ministarstvo državne imovine je 27. siječnja 2018.g. objavilo Javni poziv za podnošenje ponuda za kupnju nekretnina u vlasništvu Republike Hrvatske br. 1/18 predmetom kojeg je bilo dvanaest nekretnina u vlasništvu Republike Hrvatske uključujući i predmetnu nekretninu u Grškovićevoj. Zaprimljene omotnice, otvarale su se javno, a postupak otvaranja, pregleda i ocjene valjanosti ponuda vršilo je Povjerenstvo za provedbu postupka javnog prikupljanja ponuda, koje su za predmetni javni natječaj činili su državni službenici; ……………………………………………………………………………………………………………………………………………………………………………………………, imenovani temeljem Odluke o imenovanju članova Povjerenstva koju je donio ministar državne imovine 27. ožujka 2018.g. na prijedlog državnog službenika iz Službe za pravne poslove, a Odluku su supotpisali pomoćnica ministra i državni tajnik iz Uprave za nekretnine. Ministar nije bio član Povjerenstva koje je provodilo postupak.

Povjerenstvo za provedbu postupka je provelo postupak javnog otvaranja ponuda te je utvrdilo kako za predmetnu nekretninu nema pristiglih ponuda, o čemu je sastavljen i Zapisnik 27. ožujka 2018.g. te je sukladno članku 15. stavku 1. Uredbe o načinima raspolaganja nekretninama u vlasništvu Republike Hrvatske, Ministarstvo državne imovine još jednom ponovilo natječaj s istom početnom cijenom i to dana 28. travnja 2018. godine u Javnom pozivu za podnošenje ponuda za kupnju nekretnina u vlasništvu Republike Hrvatske 3/18, objavljenom u Jutarnjem listu, na mrežnim stranicama Ministarstva državne imovine i Hrvatske gospodarske komore.

Povjerenstvo za provedbu (ponovljenog) postupka javnog prikupljanja ponuda za predmetni javni natječaj činili su državni službenici ………………………………………………………………………………………………………………………………………………………………………………………….. imenovani temeljem Odluke o imenovanju članova Povjerenstva za provođenje postupka javnog otvaranja ponuda za prodaju nekretnina 30. svibnja 2018.g. Navedeno Povjerenstvo provelo je postupak javnog otvaranja ponuda te je utvrdilo kako za predmetnu nekretninu nije pristigla niti jedna ponuda o čemu je sastavljen i Zapisnik od 30. svibnja 2018. godine.

Obzirom na navedeno, sukladno članku 38, Zakona o upravljanju državnom imovinom („Narodne novine“ br. 52/18.) od ovlaštenog sudskog vještaka zatraženo je mišljenje odnosno revizija ocijenjene tržišne vrijednosti predmetne nekretnine. Društvo Vještak d.o.o. iz Zagreba, dana 11. srpnja 2018.g. dostavilo je Ministarstvu državne imovine elaborat kojim je utvrđena revidirana procijenjena tržišna vrijednost predmetne nekretnine u iznosu od 5.277.000,00 kuna.

Dana 23. srpnja 2018. godine Ministarstvo državne imovine donosi Odluku o prodaji nekretnine u Zagrebu, Grškovićeva 13, putem javnog prikupljanja ponuda po početnoj cijeni u iznosu od 5.280.000,00 kuna uvećanoj za trošak procjene vrijednosti nekretnine u iznosu od 1.250,00 kuna. Navedenu odluku donosi ministar dr.sc. Goran Marić, obzirom je člankom 37. stavkom 4. Zakona o upravljanju državnom imovinom određeno kako odluku o raspolaganju nekretninama čija je procijenjena vrijednost ili je ukupni iznos procijenjene naknade niži ili jednaka iznosu od 7.500.000,00 kuna, donosi ministar nadležan za poslove državne imovine. Navedenu Odluku, ministar nadležan za poslove državne imovine, donio je na prijedlog višeg savjetnika-specijalista iz Službe za poslovne prostore.

Temeljem navedene Odluke od 23. srpnja 2018. godine, Ministarstvo državne imovine dana 7. kolovoza 2018.g. objavilo je Javni poziv za podnošenje ponuda za kupnju nekretnina u vlasništvu Republike Hrvatske 6/18, predmet kojeg poziva je bila i predmetna nekretnina, a poziv je objavljen na mrežnim stranicama Ministarstva i Hrvatske gospodarske komore, dok je oglas o predmetnom pozivu objavljeni i u Jutarnjem listu br. 7175, od 7. kolovoza 2018. godine.

Povjerenstvo za provedbu postupka javnog prikupljanja ponuda za predmetni javni natječaj činili su državni službenici …………………………………………………………………………………………………………………………………………………………………………………….………, imenovani temeljem Odluke o imenovanju članova Povjerenstva od 3. rujna 2018. godine koju je donio ministar na prijedlog državnog službenika iz Službe za pravne poslove zaduženog za obavljanje stručnih i administrativnih poslova za provedbu javnog natječaja višeg stručnog savjetnika. Povjerenstvo u navedenom sastavu (s time da je državnog službenika …….., koji zbog spriječenosti nije mogao prisustvovati javnom otvaranju ponuda, zamijenila državna službenica ………………….) utvrdilo je da su za predmetnu nekretninu pristigle četiri ponude i to: društva Sjajna svjetlost j.d.o.o. iz Zagreba, Poliklinike Kustec d.o.o. iz Zagreba, Biljane Čondrić iz Zagreba i društva GDI Technology Platforms d.o.o. iz Zagreba

Nakon pregleda i ocjene valjanosti svih ponuda Povjerenstvo je utvrdilo kako je najpovoljnija ponuda društva Sjajna svjetlost j.d.o.o. iz Zagreba, Maksimirska cesta 284, OIB: 34454682315, s ponuđenom cijenom u iznosu od 5.501.250.00 kuna. Stoga je Povjerenstvo, sukladno članku 11. stavku 3. Uredbe o načinu raspolaganja nekretninama u vlasništvu Republike Hrvatske, predložilo ministru državne imovine donošenje Odluke o izboru najpovoljnijeg ponuditelja i prodaji Vile, u Zagrebu, Grškovićeva 13, društvu Sjajna svjetlost j.d.o.o. iz Zagreba

Ministar državne imovine je, sukladno prijedlogu gore navedenog Povjerenstva, donio Odluku o izboru najpovoljnijeg ponuditelja i prodaji vile u Zagrebu, Grškovićeva 13, Klasa: 94O-06/18-07/808 od 19.09.2018.g. kojom je odlučeno da se predmetna nekretnina proda najpovoljnijem valjanom ponuditelju društvu Sjajna svjetlost j.d.o.o. iz Zagreba, Maksimirska cesta 284, OIB: 34454682315, za kupoprodajnu cijenu u iznosu od 5.501.250,00 kuna. Ministar državne imovine je, sukladno prijedlogu Povjerenstva, donio odluke o izboru najpovoljnijeg ponuditelja i prodaji i za preostale nekretnine koje su bile predmetom navedenog javnog natječaja.

Ministarstvo državne imovine je nakon donošenja gore navedene Odluke od 19. rujna 2018. godine priredilo nacrt Ugovora o kupoprodaji s društvom Sjajna svjetlost j.d.o.o. iz Zagreba, Maksimirska cesta 284, OIB: 34454682315, predmet kojeg je kupoprodaja nekretnine u Zagrebu, Ulica Nike Grškovića 13, te je po pribavljenom mišljenju Službe za pravne poslove Ministarstva državne imovine, sukladno članku 47. i 48. Zakona o državnom odvjetništvu („Narodne novine“, br. 67/18), zatraženo mišljenje o pravnoj valjanosti navedenog ugovora od nadležnog Općinskog državnog odvjetništva u Zagrebu kojemu je dostavljena sva natječajna dokumentacija.

Dana 21. studenoga 2018. godine Ministarstvo državne imovine zaprimilo je od Općinskog državnog odvjetništva u Zagrebu, dva primjerka nacrta Ugovora o kupoprodaji s mišljenjem navedenog državnog Odvjetništva u kojem se navodi kako je nacrt navedenog Ugovora pravno valjan te kako nema pravnih zapreka za njegovo sklapanje.

Dana 27. studenoga 2018. godine zaključen je Ugovor o kupoprodaji broj: 573/03-2018 Klasa: 943-01/16-01/75, Urbroj: 536-03-01-02-18-12, koji je u ime Republike Hrvatske, Ministarstva državne imovine, kao prodavatelja potpisao ministar državne imovine, Goran Marić, a ovjera potpisa ministra državne imovine izvršena je od strane Javnog bilježnika dana 29. studenoga 2018. godine.

Sektor za financijsko upravljanje, računovodstvo i javnu nabavu Ministarstva državne imovine je dana 30. studenoga 2018. godine potvrdio da je društvo Sjajna svjetlost j.o.o. iz Zagreba, dana 29. studenoga 2018. godine podmirilo sve svoje obveze iz citiranog Ugovora o kupoprodaji broj: 573/03-2018, stoga je Ministarstvo državne imovine, kupcu izdalo tabularnu ispravu i predalo predmetnu nekretninu u posjed kupcu.

U očitovanju Ministarstva državne imovine se posebno navodi da je Ministarstvo državne imovine provjerom kroz urudžbeni Ministarstva utvrdilo kako ne postoje aktivni niti arhivirani predmeti u kojima bi stranka bila Zvonko Šarić, trgovačko društvo H.B. INŽENJERING, OIB: 18942473784 ili trgovačko društvo SCIENTIA d.o.o., OIB: 15759006325.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Iz podataka dostupnih u medijima utvrđeno je kako se Zvonko Šarić i Goran Marić poznaju duži niz godina te su u prijateljskim odnosima. Ovaj odnos javno je potvrđen u medijskim istupima. Iz podataka Zemljišnogknjižnih odjela nadležnih sudova utvrđeno je kako su dužnosnik Goran Marić i njegova supruga stjecali nekretnine od samog Zvonka Šalića, kao i od trgovačkog društva u njegovom vlasništvu. Stoga se iz navedenih okolnosti može zaključiti kako je dužnosnik Goran Marić sa Zvonkom Šarićem u odnosu osobne i poslovne povezanosti.

Nadalje, dužnosnik Goran Marić je u postupku prodaje nekretnine u Grškovićevoj ulici u Zagrebu, kao ministar državne imovine, trebao biti svjestan okolnosti osobne i poslovne povezanosti sa Zvonkom Šarićem, koji je u postupku prodaje nastupao kao direktor trgovačkog društva koje je dalo najpovoljniju ponudu na natječaju. Donošenje Odluke o odabiru najpovoljnijeg ponuditelja i prodaji vile u Grškovićevoj ulici u Zagrebu društvu Sjajna svjetlost d.o.o. te sklapanje Ugovora o kupoprodaji predmetne nekretnine, pod navedenim okolnostima, u konkretnom slučaju upućuju na moguću povredu načela obnašanja dužnosti iz članka 5. stavka 1. ZSSI-a te je odlučeno kao u točki I. izreke ove Odluke.

U odnosu na stan u Zvonimirovoj ulici uvidom u podatke Općinskog građanskog suda u Zagrebu utvrđeno je kako je stan u Zvonimirovoj ul. …, povr. 100,99 m2 Franjevački provincijat dobio u vlasništvo povratom imovine u listopadu 2004.g., Rješenjem Gradskog ureda za imovinsko pravne poslove Grada Zagreba. Franjevački provincijat je stan prodao trgovačkom društvu SCIENTIA d.o.o. Ugovorom o kupoprodaji od 30. lipnja 2011.g., Ugovor su potpisali Željo Tolić i direktorica SCIENTIA d.o.o. Marijana Marić. Društvo SCIENTIA d.o.o. je potom stan prodala društvu ŠTED-INVEST d.o.o. dana 17. travnja 2014.g. pri čemu je SCIENTIA d.o.o. zastupao Zvonko Šarić. U tom trenutku dužnosnik Goran Marić, niti članovi njegove obitelji nisu više imali vlasničkih udjela u trgovačkom društvu.

Slijedom gore navedenog utvrđeno je kako je Franjevački provincijat predmetnu nekretninu dobio u vlasništvo povratom imovine u listopadu 2004.g., Rješenjem Gradskog ureda za imovinsko pravne poslove Grada Zagreba. Povjerenstvo nije utvrdilo postojanje okolnosti iz kojih bi proizlazilo da je dužnosnik sudjelovao u predmetnom postupku. Isto tako, u predmetno vrijeme na snazi je bio raniji Zakon o sprječavanju sukoba interesa u obnašanju javnih dužnosti (»Narodne novine«, br. 163/03., 94/04., 48/05., 141/06., 60/08., 38/09. i 92/10.), dok je važeći ZSSI stupio na snagu 10. ožujka 2011.g. Sukladno prijelaznim i završnim odredbama, i to članku 56. stavku 3. ZSSI-a, Povjerenstvo je nadležno samo dovršiti postupke koji su već pokrenuti od strane prethodno nadležnog tijela prije stupanja na snagu ZSSI-a, na temelju odredaba tada važećeg Zakona o sprječavanju sukoba interesa u obnašanju javnih dužnosti. Slijedom svega navedenog, a obzirom da utvrđene okolnosti koje bi upućivale na moguću povredu odredbi ZSSI-a, Povjerenstvo je donijelo odluku kao što je navedeno pod točkom II. izreke.

Sukladno članku 39. stavku 3. ZSSI-a, poziva se dužnosnik Tomislav Ćorić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Marić, osobnom dostavom
2. Objava na internetskoj stranici Povjerenstva
3. Pismohrana